KOMISSION ASETUS (ETY) N:o 2253/92,
annettu 31 päivänä heinäkuuta 1992,
Kanariansaarten viinialan tuotteiden erityisen hankintajärjestelmän soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon Kanariansaarten tiettyjä maataloustuotteita koskevista erityistoimenpiteistä annetun neuvoston asetuksen (ETY) N:o 1601/92(1) ja erityisesti sen 3 artiklan 4 kohdan ja 7 artiklan toisen alakohdan,
ottaa huomioon yhteisessä maatalouspolitiikassa sovellettavista laskentayksiköistä ja muuntokursseista 15 päivänä kesäkuuta 1985 annetun neuvoston asetuksen (ETY) N:o 1676/85(2), sellaisena kuin se on viimeksi muutettuna asetuksella (ETY) N:o 2205/90(3), ja erityisesti sen 12 artiklan,
sekä katsoo, että
asetuksen (ETY) N:o 1601/92 2 ja 3 artiklan soveltamiseksi on syytä määrittää sellaiset pöytäviinimäärät ja kolmansissa maissa niitä vastaavien viinien määrät, jotka kuuluvat tässä asetuksessa säädettyyn Kanariansaarten viinialan tuotteiden hankintaa koskevaan erityisjärjestelmään; käytännöllisistä syistä tämän järjestelmän soveltamisen aloittamista varten olisi säädettävä määristä ajanjaksolle 1 päivästä heinäkuuta 1992 31 päivään elokuuta 1993,
hankintaa varten annettava tuki on määriteltävä ottaen huomioon erityisesti saariston maantieteellisestä sijainnista johtuvat olosuhteet,
komission asetuksella (ETY) N:o 1695/92(4) säädettiin Kanariansaarten tiettyjen maataloustuotteiden erityisen hankintajärjestelmän soveltamista koskevat yhteiset yksityiskohtaiset säännöt; on syytä säätää sen täydentävistä yksityiskohtaisista soveltamissäännöistä, jotka mukautetaan viinialalla käytössä oleviin kauppatapoihin erityisesti todistusten voimassaoloajan ja toimijoiden velvoitteiden noudattamista varmistavien vakuuksien määrän osalta,
hyvän hallinnon takaamiseksi on syytä säätää todistushakemusten aikataulusta ja määräajasta todistusten antamiselle,
järjestelmän tavoitteen noudattamiseksi ja erityiseen hankintataseeseen kuuluvien tuotteiden kustannusten alentamiseksi, sekä hyödyn siirtämiseksi lopulliselle kuluttajalle asetuksen (ETY) N:o 1601/92 7 artiklan mukaisesti, vietäessä kyseisiä tuotteita hankintataseen mukaisesti Kanariansaarille on syytä vähentää vapaasti rajalla viitehinnoista niiden tullimaksujen vaikutus, joiden soveltaminen on keskeytetty mainitun asetuksen 3 artiklan mukaisesti,
neuvoston asetuksessa (ETY) N:o 1601/92 säädettyjä toimenpiteitä sovelletaan 1 päivästä heinäkuuta 1992; on syytä säätää tämän asetuksen yksityiskohtaisten sääntöjen soveltamisesta tästä samasta päivästä, ja
tässä asetuksessa säädetyt toimenpiteet ovat viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Asetuksen (ETY) N:o 1601/92 2 ja 3 artiklan soveltamiseksi arvioidussa hankintataseessa olevat viinialan tuotteiden määrät, jotka on vapautettu tullimaksuista kun niitä tuodaan kolmansista maista, tai jotka saavat yhteisön tukea, vahvistetaan liitteessä I.
2 Jommalle kummalle CN-koodeihin ex 2204 21 ja ex 2204 29 kuuluvista tuotteista vahvistettu määrä voidaan ylittää 20 prosentilla jos liitteessä vahvistettua kokonaismäärää noudatetaan.
2 artikla
1 Asetuksen (ETY) N:o 1601/92 3 artiklan 2 kohdassa säädetty tuki, jota annetaan arvioidussa hankintataseessa oleville tuotteille, jotka ovat peräisin yhteisön markkinoilta vahvistetaan liitteessä II.
2 Tukea saavat tuotteet on ilmoitettu komission asetuksen (ETY) N:o 3826/87(5) säännösten ja erityisesti sen liitteen 17 osan mukaisesti.
3 artikla
Espanja nimeää toimivaltaisen viranomaisen, joka:
a) antaa tuontitodistukset;
b) antaa asetuksen (ETY) N:o 1695/92 4 artiklan 1 kohdassa säädetyn tukitodistuksen;
c) maksaa tuen kyseisille toimijoille.
4 artikla
Sovelletaan asetuksen (ETY) N:o 1695/92 säännöksiä.
5 artikla
1 Todistushakemukset on esitettävä toimivaltaiselle viranomaiselle jokaisen kuukauden viiden ensimmäisen arkipäivän aikana. Todistushakemus on pätevä ainoastaan jos:
a) se ei ylitä jokaiselle tuoteryhmälle käytettävissä olevaa enimmäismäärää, jonka Espanja julkaisee;
b) ennen todistushakemusten esittämiselle annetun määräajan umpeutumista on todistettu että asianomainen on antanut vakuuden, joka on 2 ecua hehtolitralta.
2 Todistukset annetaan viimeistään jokaisen kuukauden kymmenentenä arkipäivänä.
6 artikla
1 Kun todistus annetaan pienemmälle määrälle kuin asetuksen (ETY) N:o 1695/92 5 artiklan mukaisesti pyydetyille, toimija voi perua hakemuksensa kirjallisesti sen antamista seuraavan kolmen arkipäivän aikana. Tällaisessa tapauksessa todistusta vastaava vakuus vapautetaan.
2 Tuontitodistusten ja tukitodistusten voimassaoloaika päättyy niiden antamista seuraavan kolmannen kuukauden viimeisenä päivänä.
7 artikla
Edellä 2 artiklassa säädetty tuki maksetaan todellisuudessa toimitetuista määristä.
8 artikla
Edellä 2 artiklassa tarkoitetut tuen määrät muutetaan silloin kun markkinatilanne niin vaatii.
9 artikla
Kun kyseessä on 1 artiklassa säädetty tapaus, jossa tullimaksut on vapautettu, noudatettava viitehinta vapaasti rajalla on komission asetuksen (ETY) N:o 3418/88(6) liitteen sarakkeessa "muut maat" oleva hinta, josta on vähennetty sovellettava tullimaksu siinä tapauksessa, että on vapautettu tullimaksuista.
10 artikla
Edellä 2 artiklassa säädetyn tuen muuttamiseksi kansalliseen valuuttaan sovellettava kurssi on tukihakemuksen jättökuukauden ensimmäisenä päivänä viinialalla sovellettava maatalouden muuntokurssi.
11 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1992.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä heinäkuuta 1992.